Indië plant 50 miljoen bome in 24 uurVroue van Indië plant bome aan die buitewyke van Allahabad, Indië (AP Photo/Rajesh Kumar Singh) Meer as 800 000 mense van Uttar Pradesh in Indië het byna 50 miljoene bome in dié staat geplant – alles in die bestek van ŉ skamele 24 uur. Volgens die webwerf IFL Science is bome van meer as 80 spesies, wat verkry is van 950 verskillende kwekerye dwarsoor die land, aangeplant. Die projek vorm deel van die land se volgehoue pogings om Indië meer omgewingsvriendelik en “groener” te maak. Pakistan het voorheen die Guinnes-wêreldrekord gehou vir die meeste bome wat in ŉ kort tydperk aangeplant is met 847 275 bome in 24 uur. Indië het vroeër vanjaar op die klimaatsveranderingkonferensie in Parys, Frankryk, onderneem om woudbedekking in die land tot 95 miljoen hektaar te verhoog teen 2030. Akhilesh Yadav, hoofminister van Uttar Pradesh, het tydens dié konferensie gesê klimaatsverandering kan nie langer ontken word nie. “Die wêreld het besef dat ernstige pogings nodig is om koolstofvrystellings te verminder om die gevolge van klimaatsverandering te verklein,” het hy gesê. Navorsing het vroeër getoon dat ses stede in Indië – Gwalior, Allahabad, Patna, Raipur, Ludhiana en Delhi – onder die tien mees besoedelde stede ter wêreld tel. Bron: IFL Science